CELEX: 32013R0072
Language: hu
Date: 2013-01-25 00:00:00
Title: A Bizottság 72/2013/EU végrehajtási rendelete ( 2013. január 25. ) a 180/2008/EK és a 737/2008/EK rendeletnek az uniós referencialaboratóriumnak kijelölt egyes laboratóriumok működési időszaka tekintetében történő módosításáról  EGT-vonatkozású szöveg

26.1.2013   
            
            
               HU
            
            
               Az Európai Unió Hivatalos Lapja
            
            
               L 26/9
            
         A BIZOTTSÁG 72/2013/EU VÉGREHAJTÁSI RENDELETE
   (2013. január 25.)
   a 180/2008/EK és a 737/2008/EK rendeletnek az uniós referencialaboratóriumnak kijelölt egyes laboratóriumok működési időszaka tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelvre (1) és különösen annak 55. cikke (1) bekezdésére,
   tekintettel a lófélék mozgására és harmadik országból történő behozatalára irányadó állat-egészségügyi feltételekről szóló, 2009. november 30-i 2009/156/EK tanácsi irányelvre (2) és különösen annak 19. cikke d) pontjára,
   mivel:
   
               (1)
            
            
               A lófélék afrikai lópestisen kívüli betegségeit vizsgáló közösségi referencialaboratóriumról és a 882/2004/EK európai parlamenti és tanácsi rendelet VII. mellékletének módosításáról szóló, 2008. február 28-i 180/2008/EK bizottsági rendelettel (3) a Bizottság az ANSES-t és annak az állategészségüggyel és a lóbetegségekkel foglalkozó laboratóriumait (Franciaország) a lófélék afrikai lópestisen kívüli betegségeit vizsgáló uniós referencialaboratóriumnak jelölte ki a 2008. július 1-jével kezdődő ötéves időszakra, és meghatározta annak a lófélék fertőző betegségeinek diagnosztizálásáért felelős tagállami laboratóriumokkal történő együttműködésre vonatkozó hatásköreit, feladatait és eljárásait.
            
         
               (2)
            
            
               A rákfélék betegségeit, a veszettséget és a szarvasmarha-tuberkulózist vizsgáló közösségi referencialaboratóriumok kijelöléséről, a veszettséget és a szarvasmarha-tuberkulózist vizsgáló közösségi referencialaboratóriumok számára további kötelezettségek és feladatok meghatározásáról, valamint a 882/2004/EK európai parlamenti és tanácsi rendelet VII. mellékletének módosításáról szóló, 2008. július 28-i 737/2008/EK bizottsági rendelettel (4) a Bizottság a 2008. július 1-jével kezdődő ötéves időszakra a következő laboratóriumot jelölte ki a rákfélék betegségeit vizsgáló uniós referencialaboratóriumnak: Centre for Environment, Fisheries & Aquaculture Science (Cefas), Weymouth Laboratory (Egyesült Királyság).
            
         
               (3)
            
            
               Annak érdekében, hogy Unió-szerte biztosítani lehessen az elemzési és diagnosztikai eredmények jó minőségét és egységességét, fontos, hogy a lófélék afrikai lópestisen kívüli betegségeit és a rákfélék betegségeit vizsgáló kijelölt uniós referencialaboratóriumok további öt éven át folytassák tevékenységüket.
            
         
               (4)
            
            
               Ezért meg kell hosszabbítani azt az időszakot, amelyre az említett laboratóriumokat uniós referencialaboratóriumnak jelölték ki.
            
         
               (5)
            
            
               A Lisszaboni Szerződés hatálybalépésével a 737/2008/EK rendeletben felsorolt, korábban „közösségi referencialaboratóriumként” említett laboratóriumokra ezentúl „európai uniós (uniós) referencialaboratóriumként” kell hivatkozni.
            
         
               (6)
            
            
               A 180/2008/EK és a 737/2008/EK rendeletet ezért ennek megfelelően módosítani kell.
            
         
               (7)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   A 180/2008/EK rendelet 1. cikkének (1) bekezdésében a „2013. június 30.” dátum „2018. június 30.”-ra módosul.
   2. cikk
   A 737/2008/EK rendelet 1. cikke helyébe a következő szöveg lép:
   
      „1. cikk
      2008. július 1-jétől2018. június 30-ig a rákfélék betegségeinek vizsgálatára kijelölt közösségi referencialaboratórium: Centre for Environment, Fisheries & Aquaculture Science (Cefas), Weymouth Laboratory (Egyesült Királyság).”
   
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. január 25-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 328., 2006.11.24., 14. o.
   
      (2)  HL L 192., 2010.7.23., 1. o.
   
      (3)  HL L 56., 2008.2.29., 4. o.
   
      (4)  HL L 201., 2008.7.30., 29. o.